P. Hrušovský, predseda NR SR: (2005-06-22):
návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 395/2002 Z. z. o archívoch a registratúrach v znení neskorších predpisov , ktorý prerokúvame ako tlač 1186. Nech sa páči, pán poslanec. B. Opaterný, poslanec: Ďakujem za slovo, pán predseda. Vážené kolegyne, vážení kolegovia, v posledných týždňoch rezonuje v spoločnosti problém takzvaných registratúr podľa zákona č. 395/2002 Z. z. o archívoch a registratúrach. Tento zákon neprimerane zaťažuje a šikanuje podnikateľov, ukladá im neprimerané administratívne povinnosti. Ide o značný zásah štátu do práv a ústavou garantovaných slobôd občanov a celkovo prispieva výrazne k zhoršovaniu podnikateľského prostredia. Podľa ods. 16 pôvodca registratúry je právnická alebo fyzická osoba, z činnosti ktorej vzniká registratúra. Podľa ods. 14 registratúra je súbor všetkých registratúrnych záznamov evidovaných pôvodcom registratúry. Zákon podľa nášho názoru zmätočným spôsobom definuje pôvodcu registratúry a zároveň neprípustným spôsobom zasahuje do osobných slobôd a právd súkromných osôb. Ani vyhláška ministerstva vnútra nemôže tento stav napraviť posunom sankčných lehôt za nedodržiavanie zákona. Jediným riešením je jeho novela. Podľa nášho návrhu treba tento problém riešiť tak, že pre účely tohto zákona sa za pôvodcu registratúry budú považovať orgány štátnej správy, štátne rozpočtové organizácie, štátne príspevkové organizácie, samosprávne orgány obcí, miest a vyšších územných celkov, právnické osoby zriadené zákonom a tie právnické osoby a fyzické osoby, ktoré o to dobrovoľne požiadajú. Tento zákon bol prijatý ešte za minulého volebného obdobia v lete roku 2002 a pri jeho schvaľovaní sme sa mohli v doložke vplyvov dočítať: „Návrh zákona nemá vplyv na životnú úroveň obyvateľstva, svojím obsahom nesúvisí s utváraním podmienok na rozvoj podnikateľských aktivít a nepatrí do oblasti hospodárskej politiky.“ Kto túto informáciu do dôvodovej správy napísal, buď klamal, alebo nevedel, čo píše. Náklady, ktoré budú mať s uplatnením zákona dokopy všetci živnostníci, malé aj veľké firmy, samosprávy či telovýchovné zväzy, nadácie a tak ďalej, budú rádovo prinajmenšom v stovkách miliónov korún. K takejto sume možno prísť jednoduchým vynásobením počtu povinných subjektov, čo predstavuje vyše pol milióna, a ceny, za ktorú si registratúrnu povinnosť splnia. Tú možno odvodiť napríklad aj z komerčnej ponuky poradcov, ktorí si za pomoc registratúrou úspešne účtujú bežne v tisíckach korún. Navyše, ak sa pozrieme do vzorového plánu registratúrneho plánu pre samostatne podnikajúce fyzické osoby, vidíme, že by podľa tohto zákona boli napríklad povinné archivovať päť rokov záznamy z pracovných stretnutí a pracovných ciest, osobné spisy zamestnancov do sedemdesiateho roku od narodenia zamestnanca, stravovanie zamestnancov, zabezpečenie, všetka dokumentácia ďalších päť rokov. Pripomínam, že na všetky potrebné dokumenty týkajúce sa rôznych daňových, účtovných dokladov už máme zákony, napríklad zákon o účtovníctve, ktoré jasne hovoria, aké doklady a akým spôsobom majú byť archivované. Na záver by som sa ešte vyjadril k tlačovej správe, ktorá prebehla našimi médiami, myslím si, že minulý týždeň v piatok alebo v sobotu a dozvedeli sme sa, že poslanci Aliance nového občana chceli pôvodne predložiť v septembri podobnú novelu zákona, konkrétne pán minister hospodárstva Rusko povedal, citujem: „Na náš návrh sme sa v koaličnej rade dohodli, že v septembri pripravíme novelu, ktorá túto absurdnú povinnosť registratúry pošle tam, kam patrí, na smetisko dejín.“ Som veľmi rád, že sú poslanci, ktorí majú podobný názor ako my, len chcem poprosiť, pri hlasovaní o tomto zákone dajme nabok nejakú samoľúbosť, dajme nabok to, či to navrhuje opozičný poslanec, alebo koaličný poslanec, ide o zlepšenie podnikateľského prostredia. Ak dnes odmietneme túto novelu, nebudeme sa môcť k nej v septembri vrátiť. My si neprivlastňujeme patent na rozum, a ak poslanecká snemovňa dôjde k názoru, že niektoré subjekty, ktoré navrhujeme, z registračnej povinnosti treba vyhodiť, alebo, naopak, sme na niekoho zabudli, taký názor určite uvítame. Ďakujem za pozornosť.